送開上人
作者：釋道璨
朝代：宋

paragraphs: 道人家住廬山寺，信脚東游二千里。
三年飽喫浙西飯，不曾咬著浙西米。
大川惡拳打不活，石溪淺水浸不死。
自言辣手難近傍，祇有癡絕較些子。
要從窗下看廬山，歸卧溪聲山色裏。
了無玄字涴胸懷，肯將佛法掛唇齒。
漠漠重湖五老前，衮衮九江千嶂底。
空手携鋤種白石，赤脚提籃挈流水。
有問參尋事若何，向道今年秋芋多。